Entà que lo caractèr d'ua persona e desvele qualitats vertadèrament excepcionaus, que cau avéder la bona sòrta de poder observar l'òbra soa pro d'ans en seguints. Si l'accion que mia es shètz egoïsme, si l'idèia qui la gavida es autant e mèi generosa que nada auta, si's pòt díser au segur n'a pas cercat recompensas enlòc, e sustot s'a dishat suu monde marcas vedederas, lavetz, shètz paur de'ns trompar que pódem díser qu'èm davant l'un d'aquiths caractèrs que no's desbromban pas.

 Un quarantenat d'ans a, que hasí ua longa corruda pr'un parçan de terrèrs**1** on los Aups e s'avançan capvath Provença. Aquiths penents, nat torista ne'us coneish.

 Los limits de la region aquera que son, au mijorn, lo cors mejan de Durença, entre Sisteron e Mirabèu; a bisa, lo cors montanhòu de Droma, de las honts enlà dinc a Dia ; en espiants entau sococ**2**, las planas deu comtat de Venasca e los costalats deu Ventor. Qu'am ací tot lo nòrd deu departament deus Aups Baishs, lo mijorn de Droma e ua enclava petita de la Vauclusa.

 Deu temps d'aquera longa passejada, lo país qu'èra un desèrt de lanas curtas**3** e anugivas, preu torn de dotze cents a tretze cents mètres de haut. N' i vadè pas que lavanda sauvatja.

 Que trauquèri lo país per l'on èra mèi larg e, un còp caminat tres jorns, que'm trobèri en un parçan desolat com jamèi n'aví vist. Que m'èri acampat au ras d'ua òssa**4** de vilatjòt abandonat. Ne'm sobrava pas mèi nat esguit d'aiga per búver desempús la velha, e que calè que'n trobèssi. Aqueras maisons atroperadas, per estar escatavadas**5** com un vielh nid de vèspas, que'm hèn pensar qu'i avè devut avéder, bèth temps a, ua hont o un putz. Ua hont que trobèri, mès estarida. Las cinc o sheis maisoòtas qu'i avè, desteitadas, arroganhadas de pluja e de vent, la caperòta deu cloquèr esbonit qu'èran arrengadas**6** com ne son las maisons e las capèras deus vilatges vius, mès ací non i avè pas mèi vita. Qu'èra un bèth jorn de junh, e lo só qu'èra hòrt. Mès, sus aqueras tèrras mau endostadas**7**, apitadas cèu capsús**8**, que bohava lo vent dab ua malícia insuportabla. Qu'uglava dens las òssas de las maisons com ua bèstia sauvatja destorbada quèn se harta.

 Que calot que descampèssi. Un còp marchat cinc òras, n'aví pas enqüèra trobat aiga, e arrei ne'm podè dar l'ahida de'n trobar. Pertot la medissa sequèra, las medissas èrbas duras com husta. Que'm semblè d'apercéber, un tròç lunh, ua fòrma petita e nega qui's tenè dreta. Que la prenori pr'ua cama d'aubre esbarrit. A tot escàs que la tirèi de cap. Qu'èra un aulhèr. Un trentenat d'aulhas ajacadas suu sòu cresecat**9** que'u s'estavan au pè.

 Que'm hèi búver un còp a la bota qu'avè, e bèthlèu que m'amiè entà la cort de las aulhas end ua cuevòta deu platèu. Que's tirava l'aiga — de las mèi bonas — dab ua carruisha**10** rudimentària, d'un cròt prohond, òbra de la natura.

 L'òmi que parlava chic ; los qui viven solets que son atau. Mès que dava lo sentit d'estar segur de si medís. Qu'èra causa estranha en aqueth parçan on tot e hasè hrèita. Ne vivè pas end ua cabana, mès end un ostau vertadèr, hèit de pèira, on se vedè çò qui eth medís avè hèit entà agergar la roeina qu'i avè trobat en arribants. Lo teit qu'èra hòrt e n'i plavè pas. Quèn i bohava, lo vent que hasè capvath las túulas com l'arrut de la mar sus la còsta. Qu'avè lo dehens bien estruçat, la vaishèra lavada, lo sòu escobat, lo fesilh untat. La sopa que boriva suu huc. Que m'avisèri tanbei qu'èra rasat de fresc e qu'avè tots los botons bien estacats, la pelha bien pedaçada de tau mòda que ne s'i vedè guaire ond èran los pedaç.

 Que'm hèi préner part a la sopa, mès après, quèn volori que's hèci ua cigarreta dab tobac de la blaga mia, que'm dishot ne fumava pas. Lo can, autan carat com lo mèste, qu'èra amistós mès totun reservat.

 Que ns'èram convinuts de tira qu'anavi dromir aquí. Entà arrecotir**11** au permèr vilatge qu'auré calut marchar enqüèra un jorn e miei. Mèi que mèi, que sabí brói com èran los vilatges de per 'quí. Que n'i a quate o cinc, esbarrits un tròç lunh l'un de l'aut, apitranglats suus penents au miei de garrolhas**12** de casses blancs e tant per tant**13** au cap de camins brossèrs.

 Aquí que damòran los carboèrs. Que s'i viu mau end aquiths paisans. Hens las maisoadas, sarradas l'ua contra l'auta, pr'amor deu maishant climat tant l'estiu com l'ivèrn, lo monde que vaden egoïstas a trucas**14** de víver embarrats. Envejas que s'i hèn esmaliciadas pr'amor de l'ahirèr**15** de húger aqueth indret. Los òmis que van portar lo carbon entà la vila dab los camions, e que se'n tornan. Ad aquera aviada, los mèi coraluts**16** que's dishan anar. Las hemnas qu'armugan**17** rencuras. Entà tot qu'i a concurréncia, singui per vénder lo carbon, singui preu banc a la glèisa, per las vertuts que s'i hèn au mèi har, preus vicis que hèn parelh, e tanbei quèn vicis e vertuts e's mesclan en batsarra shètz repaus. E en suberhèita lo vent, eth tanbei shètz repaus, qu'enviaga los nèrvis. Qu'i a arams**18** de suicidis, monde dont vaden hòus, quasi tostemps dinc a tuar.

 L'aulhèr, qui ne fumava pas, que s'anot cúlher un sacotòt, e que vuitèt sus la taula un pialòt d'aglands. Que'us examinèt un per un dab gran atencion en desseparants los bons deus maishants. Jo que fumavi la pipa. Que'u volori ajudar, mès que'm dishot aquò qu'èra lo son ahar. Vertat, de véder com s'esmerava**19** ad aqueth tribalh, n'insistii pas. Aquí qu'estot tot lo devís. Quèn avot hicat deu costat deus bons un pro bròi pialòt d'aglands, que'us comptèt per paquetòts de dètz. En medís temps que'n tirava enqüèra çò de petit o chic o hòrt henalhat, pr'amor qu'ic espiava hòrt de près. Quèn s'avot causit cent aglands shètz pecat, que s'estanquèt e que nse n'anèm entau leit.

 La companhia d'aqueth òmi que m'apatzava. L'endoman que'u demandèri la permission de m'estar**20** tot lo jorn entà'm pausar. Solide, ce'm responot, qu'anava shètz díser, o meilèu qu'avori l'impression qu'arrei ne'u podè destorbar. N'aví pas a tot hòrt besonh d'aqueth repaus, mès l'òmi que'm chepicava e que'n volí saber mèi. Que hèi sortir lo tropèth e que'u mièt entau paishedèir. Davant de partir, que trempèt en un herrat d'aiga lo sacòt ond avè hicat los aglands tan bien causits e comptats.

 Que m'avisèri, en plaça de baston, que's hasè seguir un barròt de hèr espés com lo dit poç e long haut o baish d'un mètre e miei. Que hèci lo qui's passeja en se pausants e que seguii un camin qui tirava de long preu costat deu son. Lo paishedèir de las aulhas qu'èra au hons d'ua coma. L'òmi que dishèt lo troperòt dab lo can entá'u guardar e que pujèt entá l'ond èri. Qu'avori paur que'm vinossi arcastar**21** de har lo curiós ; mès briga : qu'èra lo camin son, e que m'invitèt a'u har companhia si n'aví pas nada cuenta mèi pressada.

 A dus cents mètres d'aquí, sus la tucòla, que's gahèt a plantar lo barròt de hèr en tèrra. Atau que hasè un horat on hicava un agland ; après que tornava boçar lo horat. Que plantava casses. Que'u demandèri si la tèrra èra soa. Que'm responot que non. E sabè de qui èra? N'ic sabè pas. Probable, ce disè, qu'èra tèrra comunau; o lhèu qu'èra de monde qui ne n'avèn qué har. Ad eth ne'u tesicava pas de conéisher los mèstes. Atau que plantèt los cent aglands dab tot lo suenh qui's podè. Un còp disnat, que's tornèt gahar a deburar la semença. Jo que'u questionèri, ce crèi en insistint pro bròi, pr'amor que responot. Que hasè tres ans que plantava aubres sus aqueras tèrras esbarridas. Que n'avè plantat cent mila. Suus cent mila, vint mila qu'èran sortits. Sus aquiths vint mila, que comptava enqüèra de'n pérder la meitat, pr'amor de l'arratilha o de tot çò qui no's pòt pas endevinar deu voler de la Providéncia. Que sobravan dètz mila casses dont anavan créisher on, dinc aquí, arrei non vadè.

 Que'm demandèri lavetz l'atge que podè avéder aqueth òmi. Mèi de cinquanta ans a'u véder ? Cinquanta cinc, ce'm dishot. Que s'aperava Auziàs Bouffier. Un còp èra qu'avè avut un ben per la plana. Qu'èra aquí qu'avè viscut.

 Qu'avè avut sonque un hilh, dont s'èra mòrt, e la hemna tanbei que'u s'èra mòrta. Que s'èra retirat per 'quiths parçans desèrts, solet. Aquí que'u hasè gai de víver a plesir, shètz prèssa, dab las aulhas e lo can. Qu'avè jutjat lo país que's moriva per hrèita d'aubres. Com n'èra pas cuentat de rèsta, que s'èra deliberat a adobar la causa.

 End aquiras temporadas que miavi jo medís, a despieit qu'estossi enqüèra joen, ua vita solitària e que'm pensavi saber tocar dab delicatessa las amnas deus solitaris. Totun que hasori ua peca. La mia joenessa, precisament, que'm forçava a imaginar l'aviéner en foncion de jo medís e d'ua cèrta quèsta deu bonaür. Que'u dishori que'n trenta ans d'aquí aquiths dètz mila casses que seràn hèits entà espiar. Eth que'm responot que, si lo Bon Diu e'u dishava víver, en trenta ans que n'auré plantar tantas mei, qu'aquiths dètz mila e serén com un chòt d'aiga hens la mar.

 Dijà que's chepicava de saber com calè har vàder los haus ; au ras de casa qu'avè un semiadís de hajas**22**. Los plants qu'avè sauvat de la dent de las aulhas, darrèr un trilhatge, que pravavan d'escapsa**23**. Tanbei que pensava a hicar bedoths preus honsaus on, ce disè, qu'i avè mothèr qui dromiva a quauques mètres de prohon.

 L'endoman que'ns dishèm.

 L'an que seguí, qu'estot la guèrra de 14, qui'm det aucup cinc ans.

 Aquí, end un sordat de l'infanteria ne'u vagava guaire d'assomar**24** aubres. Per bien díser, la causa aquera ne m'avè pas briga marcat ; entà jo qu'èra com ua auruga**25** qui passa preu cap, com d'amassar timbres entà ne har colleccion, e que la m'aví desbrombada.

 Au sortir de la guèrra e un còp tocada ua « prima » de desmobilizacion — e prima Diu sap si n'èra! — qu'aví l'ahidèr frement**26** d'aletar èrt deus blos. N'aví pas sonque aquera irèia au cap quèn la tornèri gahar entad aquiths parçans desèrts.

 Lo país n'avè pas cambiat. Totun, delà deu vilatge mòrt, qu'apercebori un tròç lunh com ua bruma baisha grisa dont aprigava lo som deus terrèrs com un tapís. Desempús la velha, que tornavi pensar ad aqueth aulhèr plantaire d'aubres. « Dètz mila casses, ce'm disí, be tenen totun hòrt de plaça ! »

 Qu'aví vist a morir tròp d'òmis en cinc ans de guèrra entà ne pas me poder figurar la mòrt d'Auziàs Bouffier. E aquò mèi que mèi pr'amor a vint ans qu'espiatz a'us qui n'an cinquanta com vielhs a qui sobra sonque de's morir. L'òmi n'èra pas mòrt. Quitament qu'èra enqüèra hòrt verd. Qu'avè cambiat de mestir. Lavetz qu'avè un centenat de caunas d'abelhas. Aulhas, non n'avè pas mèi que quate. Qu'avè hèit partir las autas pr'amor que l'aurén podut har domau a las plantanhas. N'avè pas tenut nat compte de la guèrra, ce'm dishot (e qu'ic constatavi). Qu'avè contunhat de plantar com si arrei non èra.

 Los casses plantats en 1910 qu'avèn uei dètz ans, e qu'èran mèi hauts qu'eth e jo. Aquò qu'èra un espectacle! Que n'èri bocaclavat ; e com eth tanpauc non parlava pas, que passèrem tot lo jorn shètz paraulas a'ns passejar capvath deu bòsc son. En tres pèças que hasè onze quilomètres de l'ond èra mèi larg. Si vos brembatz tot aquò qu'èra sortit de las mans e de l'amna d'aqueth òmi, que compreiratz que los òmis tanbei e poderén, autan bien com lo Bon Diu, complir bonas òbras, au lòc de sonque desruir.

 Qu'avè seguit la soa idèia. Los haus, dont m'arribavan a l'espanla e qui pravavan hòra de vista, qu'ic muishavan. Los casses, vadius, qu'èran pro vielhs entà estar sauvats de la minjança. E d'ara enlà, entà har perir ua òbra tau, qu'i auré calut har passar un ciclòne ! Que m'amuishèt bosquetòts géncers de bedoths qu'avèn cinc ans — vaduts donc en 1915, un temps quèn jo me batí a Verdun. Que'us avè hicats aus honsaus, on credè — e ne's trompava pas — qu'i avè mothèr a flor de tèrra. Qu'èran tendres com gojatets, e que volèn víver!

 La creacion que semblava, d'aulhors, de se har en cadena. L'òmi ne's tesicava pas. Que tirava endavant, que compliva un prètzhèit simple e caborrut. Mès, quèn tornèri dravar preu vilatge, que vedori arrivets on corrè l'aiga, arrivets qui de tota memòria e s'èran tostemps vists secs. Jamèi n'aví vist ua partvirada parelha. Solide, aus temps hòrts ancians aquiths arrivets que s'i èran escorruts.

 Bèths uns d'aquiths vilatges tristes dont vos èi parlat en aviants aqueste raconte que s'èran bastits ond i avè avut vilatges gallo-romans. Los arqueològues qu'i avèn hodilhat e qu'avèn trobat ams de pescar, mentre qu'au sègle vintau qu'i calè har cisternas per avéder un chic d'aiga.

 Lo vent tanbei que s'i hasè a esbarrisclar semenças. Quèn l'aiga èra tornada, qu'èran tornats sauçarèrs e vimes. Qu'èran tornats prats e casaus e flors ; e atau que s'ic valè de víver.

 Mès lo cambiament qu'èra tanbei tan lent qu'entrava hens l'abitud, shètz que se n'estonèssin digun. Los caçaires qui n'anavan capsús au darrèr de lèbes o de sanglars que s'èran avisats totun de la creishuda de tots aquiths arbolets, mès qu'ic avèn comprés com un caprici de la tèrra. Pr'amor de 'quò digun ne tocavan a l'òbra d'aqueth òmi. Si l'avèn sospieitat, que l'aurén hèit pena. Qu'èra eth insospectable. Qui auré podut s'esmaginar, capvath deus vilatges e preus burèus, un tan gran capborrudèr au servici de tant de generositat ?

 Passat 1920, ne demorèri pas jamèi mèi d'un an shètz anar véder a Auziàs Bouffier. Jamèi ne'u vedori a fluishar ni dobtar. E totun, Diu sap si Diu medís e vos i encara**27** ! N'èi pas comptat quantas desahidas e l'aparín. Que pòden se figurar totun qu'entà miar au cap un prètzhèit com aqueth, que calot pèhremar e sarrar los punhs ; entá har vàler ua passion atau e véncer, que calot har a las estòrças dab lo desespèr. Pendènt un an qu'avè plantat mèi de dètz mila aseròus. Que's morín tots. L'an d'après, que dishèt los aseròus entà tornar gahar los haus, e que'us escadot mèi bien enqüèra que los casses.

 Entà's dar compte pro bien de la valor reala d'aqueth òmi, que cau guardar au cap que compliva lo son prètzhèit tot solet ; tan solet que los darrèrs ans de la vita que s'èra desabituat de parlar. O, lhèu, ne'n vedè pas la necessitat ?

 En 1933, qu'avot la visita d'un guardabòscs esbalausit. Lo foncionari aqueth que'u det òrdis que ne hèci pas hucs dehòra, entá ne pas au mens portar tòrt ad aqueth bòsc vadut *naturaument*.

 Qu'èra lo permèr còp, ce'u dishot aqueth innocentàs d'òmi, qui s'i vedè un bòsc a vàder tot solet. En aqueth temps, Auziàs qu'anava plantar haus a dotze quilomètres de casa. Entà s'estauviar de har lo camin anar e tornar, pr'amor qu'avè setanta cinc ans lavetz, qu'avot l'idèia de's har ua maisoòta de pèira sus plaça. Qu'estot hèita l'an que seguí.

 En 1935, tot un arramat de capulats de l'administracion que vinoren, en delegacion, entà espiar de près lo bòsc naturau. Qu'i èran un gran personatge "*d'Eaux et Forêts*", un deputat, tecnicians. Que s'i dishot hòrt de paraulís inutile. Que s'i prenot la decision que calè har quauquarré e, urosament, non s'i hèi pas arrei, sonque totun de hicar la seuva aquera devath proteccion de l'Estat, e de defénder que nat n'i anossi har carbon. Pr'amor lo monde ne's podèn estar de s'esmiraglar quèn vedèn aquiths aubres tan bròis e tan sanís. Lo quite deputat que n'estot embelinat.

 Au miei deus capitanis guardabòscs, qu'aví un amic a la delegacion. Que l'expliquèri lo mistèri. La setmana que seguí qu'anèm tots dus en cèrcas d'Auziàs Bouffier. Que'u trobèrem qui s'i hasè, a vint quilomètres d'on s'èra hèita l'inspeccion.

 Aqueth capitani, que s'ic valè de l'avéder com amic. Que coneishè la valor de las causas. Que's sabot carar. Que dei los quauques ueus qui aví portat entà ne har present. Que'ns partatgèrem en tres lo dequé minjar qu'avèm, e atau, shètz mautar, quauquas òras, qu'arremirèrem lo paisatge.

 Lo costat d'on vinèm qu'èra emboscat d'aubres de sheis a sèt mètres de haut. Que'm brembavi la muisha deu país en 1913, un desèrt... Lo tribalh pasible e regular, l'èrt viu deu som deus terrèrs, la vita frugau e mèi que mèi la serenitat de l'amna qu'avèn dat ad aqueth òmi vielh ua santat de patriarca. Qu'èra un atlèta de Diu. Que'm demandavi quantas ectaras mèi anava plear d'aubres.

 Davant de partir, l'amic que de sonque quauquas endicas bracas pertocant uas esséncias qui's devèn poder plàser suu nòste terrador. Mès n'insistí pas. Per la rason, ce'm dishot après, qu'aqueth òmi que'n sap mèi que jo. Quèn avórem caminat ua òra, l'irèia tanbei que l'avè caminat preu cap, e que dishot : que'n sap hòrt mèi que nat. Que s'a trobat un mejan de permèra entà estar urós !

 Mercí ad aqueth capitani, lo bòsc deu nòste òmi, mès tanbei lo son bonaür que damorèren sauvs. Que hèi nomar tres guardabòscs, a qui sabot hicar la paur au vente, de tau mòda que ne's dishèren pas jamèi engalinar per las aumenanças deus boscassèrs. Sonque pendènt la guèrra de 1939 qu'i avot miaças gravas. Lavetz las automobilas que n'anavan dab gasogèn, e n'i avè pas jamèi pro de lenha. Lo monde que's gahèren a har copas on èran los casses de 1910, mès com aquiths terrenhs e's trobavan hòrt lunh deus caminaus, l'enterpresa ne pagava pas, e que's dishèt. L'aulhèr non s'èra avisat d'arrei. A trenta quilomètres d'aquí, que contunhava lo son prètzhèit shètz se'n dar ; non s'avè pas nat qué har dab la guèrra, la de 39, pas mèi que la de 14.

 Lo darrèr còp que vedori a Auziàs Bouffier qu'èra en junh de 1945. Qu'avè lavetz ueitanta sèt ans. Jo que tornavi gahar lo camin deu desèrt, mès lavetz, a despieit deu deslabrament que la guèrra avè dishat, qu'i avè un bus qui hasè lo servici entre la vath de Durença e la montanha. Probable aqueth transpòrt pro rapide qu'èra l'encausa que ne'm coneishí pas mèi aus indrets on èri passat los permèrs còps. E que'm semblava que lo camin e'm hasè passar per parçans navèths. Que calot que vedossi lo nòm d'un vilatge entà m'assegurar qu'èri totun en la region aquera on quauque còp non s'i vedè qu'arroeinas e desòu. Lo bus que'm dishèt a Vergons.

 En 1913, aqueth bordalat de dètz o dotze maisons ne comptava pas que tres poblants. Qu'èran sauvatges e que se'n volèn ; que vivèn de çò que gahavan dab los tracanards. Per l'anar de víver e per la mentalitat n'èran pas guaire lunh de la preistòria. A l'entorn, los ortics qu'aprigavan los ostaus abandonats.

 N'esperavan pas arrei. Non podèn pas sonque aténer de's morir : aquera situacion n'incitava pas guaire a la vertut.

 Uei tot qu'èra cambiat, e l'èrt tanbei. En plaça deu maishant vent eishuc e holàs qui bohava ací quauque còp, que m'arculhè un aurei gaimant cargat d'aulors. Un arrut**28** com si èra estat d'aiga que vinè de capsús : qu'èra lo deu vent quèn passa preu bòsc. E causa mèi estranha, qu'entenori l'arrut natre de l'aiga qui chorra d'ua hont. Que vedori qu'avèn hèit un bacin dab aiga en abonde. E, çò qui m'anè au còr, qu'avèn plantat un tilhòu, lhèu quate ans avè, bròi vadiu. B'èra l'incontestable signe d'ua renavida.

 Vergons que s'i èra gahat end un prètzhèit qui demanda espèr a'us dont l'avian. Donc l'espèr qu'èra tornat. Qu'avèn desempachat çò d'arroeinat, hèit càder los tròç de murralha desanada, tornat apitar cinc maisons. Adara lo bordalat que comptava vint-e-ueit abitants, dab quate coples joens. Las maisons navas, perbocadas**29** de fresc, qu'avèn casaus a l'entorn, on se mesclavan, mès totun bròi arrengats, las flors e lo legumatge, lo caulet e l'arrosèr, lo porret e la cabòssa de can**30**, l'api e lo pè d'arrat**31**. Qu'èra de lavetz endavant un parçan qui balhava hame d'i víver.

 D'aquí enlà que contunhèri a pè. La guèrra qui tant per tant s'acabava n'avè pas dat lo parat de tota l'espandida de la vita, mès Lazar que s'èra tirat deu tahuc. Suus cambotòts**32** baishs qui bordejavan la montanha, lo sègle e lo balhart**33** en èrba que vadèn ; e au hons de las vaths estretas, que s'i vedè de ça de la a verdejar quauquas pradas.

 Qu'i a ueit ans d'aquò, pro entà que uei lo país e ringleja**34** de muisha d'aisença e de santat. En plaça d'aquiras roeinas qu'aví vist en 1913, que trobaratz adara bòrdas escricadas**35**, bien perbocadas, qui son la muisha d'ua vita urosa e aisida. Las honts vielhas, alimentadas per las plujas e las nius que los bòscs retenen, que tornan colar. L'aiga qu'es acanalada. Au ras de cada bòrda, hens los bosquetòts d'aseròus, aiguèras que chorran adarron e que van refrescar lo mendràs. Chic a chic los vilatges que's son tornats apitar. Arramats de monde, vinuts de las planas on còsta car la tèrra, qu'an hèit pè per 'queste país. Qu'i an portat joenessa, movement e l'esperit d'aventura. Que s'i encontra preus camins òmis e hemnas bien neurits, gojats e gojatas qui saben arríder e qui an tornat trobar lo gost de las hèstas de capvath nòste. Ne coneisheretz pas mèi los vielhs poblants, de tant que'us a cambiats la vita doça. Dab los hòravinuts, que a mèi de dètz mila dont diven aqueth bonaür a Auziàs Bouffier. Quèn jo pensi aqueth òmi tot solet, sonque preu tribalh deus braç e per la hortalessa de l'amna, que podot partvirar aquera tèrra e har gessir deu desèrt aqueth país de Canaan, que tròbi que a despieit de tot la condicion umana qu'es admirabla. E quèn m'avisi de comptar tot çò qui calot de volentat d'amna e de ponhastrèr**36** generós per complir aqueth prètzhèit, que senti un gran respècte entad aqueth òmi shètz cultura qui sabot miar dinc au cap aquera òbra digna deu Bon Diu.

Auziàs Bouffier que's morí pasiblament en 1947 a l'ospici de Banon.

**Lexique**

1 - terrèrs : coteaux

2 - sococ : le couchant

3 - curtas : nues - dénudées

4 - òssa : ossature - carcasse - squelette

5 - escatavadas : écaillées

6 - arrengadas : rangées

7 - endostadas : abritées

8 - cèu capsús : hautes dans le ciel

9 - cresecat : brûler - dessécher

10 - carruisha - poleja : poulie

11 - arrecotir : rejoindre

12 - garrolhas : arbres jeunes et vigoureux

13 - tant per tant : à peine - au bout

14 - trucas : à force

15 - ahirèr : confiance - espoir - désir

16 - corraluts : courageux

17 - armugar - arromegar : ruminer - rabâcher - mûrir une idée

18 - arams : menaces - rumeurs - senteur

19 - esmerar : rendre parfait

20 - m'estar : me reposer

21 - arcastar : gronder

22 - hajas : faines du hêtre

23 - pravavan d'escapsa : poussaient en bon ordre

24 - assomar : empiler

25 - auruga : pressentiment

26 - frement : frémissent - vibrant

27 - encarar : ....y pousse - mettre en face

28 - arrut : rumeur, bruit, querelle, (fig.) : amertume, trouble de l'âme

29 - perbocadas : crépies

30 - cabòssa de can : gueule de loup

31 - pè d'arrat : anémone

32 - cambotòts : flancs

33 - balhart : orge

34 - ringlejar : resplendir

35 - escricadas : propres

36 - ponhastrèr : ténacité - opiniâtreté - acharnement